DA Den Europæiske Unions Tidende C 316/1

SJETTE ÅRSBERETNING I HENHOLD TIL PUNKT 8 I DE OPERATIVE BESTEMMELSER I EU-ADFÆRDSKODEKSEN FOR VÅBENEKSPORT

(2004/C 316/01)

INDLEDNING

EU-adfærdskodeksen for våbeneksport blev vedtaget den 8. juni 1998. Kodeksen indeholder otte kriterier for eksport af konventionelle våben og en procedure for meddelelse om afslag, ifølge hvilken medlemsstaterne skal konsultere hinanden vedrørende eventuelle »undercuts«. Siden vedtagelsen har kodeksen bidraget væsentligt til harmonisering af de nationale politikker vedrørende kontrol med våbeneksport.

Også i EU-kodeksens sjette år er der gjort betydelige fremskridt med hensyn til kodeksens gennemførelse. En række vigtige nye faktorer har bidraget til yderligere at styrke og udbrede kodeksens anvendelse. Disse faktorer bekræfter på ny kodeksens status som det mest omfattende internationale våbenkontrolregime. Den vigtigste enkeltstående faktor i denne henseende er, at ti nye medlemsstater tiltrådte Den Europæiske Union den 1. maj 2004. Det skal desuden bemærkes, at også Bulgarien, Rumænien, Island og Norge kort tid efter kodeksens vedtagelse i 1998 erklærede, at de er enige i kodeksens målsætninger, og tilsluttede sig dens kriterier og principper, som disse lande vil anvende som retningslinjer for deres nationale eksportpolitikker. Senere har også Canada og Kroatien tilsluttet sig kodeksen.

Af hensyn til gennemskueligheden gøres der opmærksom på brugervejledningen, der er et vigtigt redskab, der opsummerer de vedtagne retningslinjer for gennemførelse af kodeksens operative bestemmelser; den er offentligt tilgængelig og vil blive ajourført løbende. Brugervejledningen er primært rettet mod embedsmænd, der udsteder tilladelser, og er tilgængelig under afsnittet om EU-adfærdskodeksen for våbeneksport på siden om »sikkerhedsrelateret eksportkontrol« under afsnittet om den fælles udenrigs- og sikkerhedspolitik på Rådets internetsted (http://ue.eu.int). Den indeholder en udførlig beskrivelse af kodeksen og den måde, hvorpå medlemsstaterne anvender den.

I. STATUS OVER KODEKSENS SJETTE ÅR

1. Udvidelsen af EU

Da de ti nye stater tiltrådte Den Europæiske Union den 1. maj 2004, fik adfærdskodeksens kriterier og procedurer, navnlig meddelelses- og konsultationsmekanismen, fuld virkning for dem. De forløbne seks års store antal meddelte afslag og konsultationer forventes derfor at stige yderligere, og dialogen mellem medlemsstaterne om kodeksens fortolkning vil utvivlsomt blive intensiveret. Dette vil bidrage til yderligere konvergens mellem de 25 medlemsstaters politikker og procedurer for våbeneksport. Som det fremgår af tabellerne i denne beretning, har de nyligt tiltrådte medlemsstater, der var i stand til det, fremsendt tal for deres våbensalg i 2003.

2. Revision af adfærdskodeksen

En af de vigtige begivenheder i 2004 for så vidt angår adfærdskodeksen var, at der for første gang siden dens ikrafttræden i 1998 er blevet gjort status over, hvordan den virker. Diskussionen om, hvordan kodeksen virker, er ikke kun foregået blandt medlemsstaterne, men også på møder med interesserede tredjeparter, navnlig internationale ngo'er. Under det irske og det nederlandske formandskab er der afholdt en række konstruktive møder om spørgsmålet med deltagelse af både medlemsstater og ngo'er. Disse diskussioner forventes at resultere i en ajourført og stærkt forbedret kodeks. Der forventes at blive optaget adskillige nye elementer i kodeksen, hvorved dens anvendelsesområde vil blive øget både i dybden og i bredden.

3. Brugervejledningen

Brugervejledningen, der blev vedtaget i sin første udgave i 2003 og er tilgængelig på siden om »sikkerhedsrelateret eksportkontrol« under afsnittet om den fælles udenrigs- og sikkerhedspolitik på Rådets internetsted (http://ue.eu.int), har været fuldt gældende siden 1. januar 2004. Den indeholder procedurer, der tager sigte på at forbedre ordningen vedrørende meddelelser om afslag og konsultationer og på at tydeliggøre medlemsstaternes forpligtelser på dette område. Der vil snart blive offentliggjort en revideret udgave af brugervejledningen, der indeholder kapitler om praksis i forbindelse med udstedelse af tilladelser, god praksis vedrørende fortolkning af visse kriterier og krav i forbindelse med fremsendelse af oplysninger til EU's årsberetning.

4. God praksis vedrørende fortolkning af kriterier

God praksis vedrørende fortolkning af kriterium 8 i adfærdskodeksen er under drøftelse blandt medlemsstaterne med henblik på optagelse i brugervejledningen.

5. Midlertidige foranstaltninger ved ophævelse af våbenembargo

Blandt medlemsstaterne drøftes en række midlertidige procedurer, der kan anvendes i forbindelse med lande, over for hvilke EU har besluttet at ophæve en eksisterende våbenembargo. Denne såkaldte »værktøjskasse« vil udgøre et supplement til adfærdskodeksen.

6. Outreach

Medlemsstaterne er blevet enige om en mekanisme, der skal forbedre koordineringen af de outreach-aktiviteter, de gennemfører for at fremme kodeksens principper og kriterier blandt tredjelande. Formandskabet og en række medlemsstater har afholdt fælles outreach-seminarer med nabo- og kandidatlande.

Der er afholdt trojka-møder med USA, Canada, Den Russiske Føderation og Ukraine inden for rammerne af den politiske dialog under Den Europæiske Unions fælles udenrigs- og sikkerhedspolitik. Der er afholdt frugtbare drøftelser med disse lande om kontrol med våbeneksport i almindelighed og adfærdskodeksen i særdeleshed.

7. Dialog med Europa-Parlamentet

Efter invitation fra Europa-Parlamentets underudvalg om sikkerhed og forsvar havde det nederlandske formandskab den 1. september 2004 en drøftelse om femte årsberetning om EU-adfærdskodeksen for våbeneksport og relaterede våbeneksportspørgsmål med medlemmer af underudvalget. Gruppen vedrørende Eksport af Konventionelle Våben (COARM) har besluttet at invitere ordføreren for den nævnte beretning fra Europa-Parlamentets udenrigsudvalg til en uformel drøftelse.

II. STATUS OVER GENNEMFØRELSEN AF DE AKTIONER, DER VAR PRIORITERET I FEMTE ÅRSBERETNING

1. Harmonisering af de nationale beretninger

Der er stadig forskelle i medlemsstaternes rapporteringspraksis, men der er taget en række skridt med henblik på at øge harmoniseringen af rapporteringsprocedurerne og skabe fuldt sammenlignelige statistiske oplysninger. Medlemsstaterne er enige om også at medtage tallene i listen over militært udstyr i deres bidrag til EU's årsberetning (hvis de foreligger). Der er endvidere opnået enighed om at fremlægge nationale oplysninger om værdien af de udstedte tilladelser. Da nogle stater for øjeblikket ikke er i stand til at fremlægge yderligere oplysninger om den faktiske eksport, er det blevet besluttet, at de lande, der er i stand til det, skal offentliggøre disse tal.

2. Våbenmæglervirksomhed

Rådet vedtog i juni 2003 efter endelig godkendelse i COARM-Gruppen en fælles holdning om kontrol med våbenmæglervirksomhed. Dette fælles tilsagn er en formel bekræftelse af nogle af de aftalte former for praksis, som er opstillet i bilaget til fjerde årsberetning. Den fælles holdning indeholder også en række kriterier og definitioner, som medlemsstaterne skal indarbejde i deres nationale lovgivning om mæglervirksomhed.

I gruppen er der enighed om, at den fælles holdning bør gennemføres ved hjælp af mekanismen i adfærdskodeksen. Dette forventes at fremgå udtrykkeligt af det relevante operative afsnit i den reviderede adfærdskodeks. Da alle medlemsstater endnu ikke har indført en lovgivning om mæglervirksomhed, skal en meddelelses- og konsultationsordning dog kun være obligatorisk for de medlemsstater, som har indført de nødvendige love.

3. Elektronisk overførsel af software og teknologi

I forbindelse med revisionen af adfærdskodeksen forventes der at kunne skabes enighed om at tilføje en ny bestemmelse i det relevante operative afsnit af kodeksen om, at ansøgninger om eksporttilladelse også omfatter ansøgninger om alle former for immaterielle overførsler af software og teknologi, der sker ved hjælp af elektroniske medier, fax eller telefon.

4. Fremme af kodeksens principper og kriterier blandt ikke-medlemsstater og internationale organisationer

I den politiske dialog med ikke-medlemsstater og internationale organisationer bliver der ved enhver lejlighed gjort opmærksom på og slået til lyd for adfærdskodeksen og dens mål og procedurer.

I den forbindelse har COARM-Gruppen i 2003 givet sin principielle tilslutning til at videregive oplysninger om afslag på et samlet grundlag uden angivelse af, hvilke medlemsstater der har nægtet at give tilladelse, til udvalgte ikke-medlemsstater, hvis lovgivning og politik på eksportkontrolområdet lever op til de høje standarder, som medlemsstaterne har opstillet for sig selv. Der træffes afgørelse herom i hvert enkelt tilfælde, efter at formandskabet eller rådssekretariatet har forhørt sig hos den pågældende medlemsstat om, hvilke oplysninger der kan fremlægges i henhold til den nationale lovgivning. Norge er det første land, der er indgået en sådan aftale med. Den nævnte udveksling af oplysninger om afslag mellem EU og Norge finder sted den 18. november 2004.

5. Praktisk og teknisk bistand til kandidatlande

Som nævnt i kapitel I i denne beretning er medlemsstaterne blevet enige om en mekanisme, der skal forbedre koordineringen af de outreach-aktiviteter, de gennemfører for at fremme kodeksens principper og kriterier blandt kandidatlande og tredjelande. Mekanismen vil blandt andet bestå af en database med oplysninger om nationale aktiviteter, der gennemføres med sådanne lande. Dette vil sætte medlemsstaterne i stand til bedre at prioritere og planlægge deres indsats på dette område og til at fremme fælles aktiviteter.

6. Fuld gennemførelse af brugervejledningen

Som nævnt i kapitel I i denne beretning har brugervejledningen, der blev vedtaget i sin første udgave i 2003, været fuldt gældende siden 1. januar 2004. Den indeholder procedurer, der tager sigte på at forbedre ordningen vedrørende meddelelser om afslag og konsultationer og på at tydeliggøre medlemsstaternes forpligtelser på dette område. Siden den nævnte dato har nationale meddelelser og bilaterale konsultationer fundet sted via EU's elektroniske Coreu-system næsten dagligt, hvorved åbenheden vedrørende medlemsstaternes våbeneksportpolitikker over for specifikke endelige bestemmelseslande og specifikke slutbrugere er øget betydeligt.

Medlemsstaterne har ajourført deres nationale lister over meddelelser om afslag og har forpligtet sig til fremover at gøre det løbende. Listerne og resultaterne af bilaterale konsultationer indgår i en central elektronisk EU-database over afslag. Databasen, der forvaltes af rådssekretariatet, kan således udvikle sig til et dynamisk system, der afspejler medlemsstaternes politikker for kontrol med våbeneksport.

Den reviderede udgave af brugervejledningen, der snart offentliggøres, indeholder kapitler, der beskriver aftalt praksis for så vidt angår tilladelsesprocedurer, retningslinjer for kriterier (dvs. kriterium 8) og krav i forbindelse med indsendelse af oplysninger til EU's årsberetning.

7. Udvikling af dialogen med Europa-Parlamentet

Som nævnt i kapitel I i denne beretning havde det nederlandske formandskab efter invitation fra Europa-Parlamentets underudvalg om sikkerhed og forsvar den 1. september 2004 en drøftelse om femte årsberetning om EU-adfærdskodeksen for våbeneksport og relaterede våbeneksportspørgsmål med medlemmer af underudvalget. Parlamentsmedlemmerne var navnlig interesserede i følgende spørgsmål: ændring af adfærdskodeksen til en fælles holdning, illegale overførsler af håndvåben og lette våben, åbenhed, mæglervirksomhed, outreach samt tydeliggørelse og harmoniseret fortolkning af kodeksens kriterier.

8. Udvikling af forbindelserne med tredjelande

Det irske og det nederlandske formandskab har afholdt frugtbare COARM-trojkamøder med henholdsvis USA, Canada, Den Russiske Føderation og Ukraine inden for rammerne af den politiske dialog under Den Europæiske Unions fælles udenrigs- og sikkerhedspolitik. Formandskabet har på disse møder orienteret deres samtalepartnere om den seneste udvikling med hensyn til EU-adfærdskodeksen, navnlig revisionsprocessen. Desuden er der blevet drøftet spørgsmål af fælles interesse, bl.a. overholdelse af bestemmelserne vedrørende våbeneksport og kontrol i forbindelse hermed samt seks nye EU-medlemsstaters ansøgninger om medlemskab af Wassenaar-arrangementet.

9. Revision af adfærdskodeksen

COARM-Gruppen har haft indgående drøftelser for at fremme revisionsarbejdet, som den i december 2003 besluttede at gennemføre. Revisionen, som er den første, siden kodeksen blev vedtaget i 1998, forventes at resultere i en væsentligt forstærket kodeks, idet der tilføjes adskillige nye elementer i teksten, navnlig mæglervirksomhed, transit/omladning, autoriseret produktion i tredjelande, immateriel overførsel af software og teknologi, slutbrugerattestering og national rapportering. Der foregår drøftelser om eventuel tilføjelse af yderligere elementer. Der er endnu ikke opnået enighed om at ændre kodeksen til et retligt bindende instrument.

III. ANDRE SPØRGSMÅL, DER ER BEHANDLET I COARM-GRUPPEN I FORBINDELSE MED GENNEMFØRELSEN AF ADFÆRDSKODEKSEN

1. Indbygning af udstyr til genudførsel

Medlemsstaterne er enige om, at de som ved alle ansøgninger om tilladelse vil anvende adfærdskodeksen fuldt ud i forbindelse med ansøgninger om udstyr, hvor det er underforstået, at udstyret skal indgå i produkter, der skal genudføres. Ved behandlingen af sådanne ansøgninger vil medlemsstaterne dog endvidere tage hensyn til bl.a.:

i) politikkerne for eksportkontrol og effektiviteten af eksportkontrolsystemet i det land, hvor indbygningen af udstyret skal foregå

ii) deres forbindelser med det pågældende land på forsvars- og sikkerhedsområdet

iii) den materielle beskaffenhed og betydningen af det pågældende udstyr i forhold til det udstyr, som det skal indgå i, og i forhold til de af slutproduktets endelige anvendelsesformål, som kan give anledning til bekymring

iv) hvor nemt udstyret eller væsentlige dele heraf kan fjernes fra det udstyr, som det skal indgå i, og

v) den faste enhed, som udstyret skal eksporteres til.

2. Retningslinjer for spørgsmål, der skal lægges vægt på i den nærmeste fremtid

Efter seks års anvendelse af adfærdskodeksen kan de grundlæggende elementer i en fælles strategi for kontrol med medlemsstaternes eksport af konventionelle våben betragtes som værende på plads. Der skal dog stadig gøres en indsats på visse områder, som der ikke tidligere er blevet fokuseret på, eller hvor der kræves en yderligere indsats for at konsolidere og bygge videre på de opnåede resultater.

Medlemsstaterne har fastlagt følgende retningslinjer for spørgsmål, der skal lægges vægt på i den nærmeste fremtid:

1. Processen med harmonisering af de nationale beretninger skal fortsættes med henblik på at udarbejde klarere og mere gennemskuelige sammenfattende oversigter.

2. Gennemførelsen af den fælles holdning om kontrol med våbenmæglervirksomhed skal følges op, idet der tages hensyn til de forskellige situationer, som gør sig gældende i de nationale lovgivninger.

3. De forenklede regler i brugervejledningen og den centrale database over afslag skal anvendes fuldt ud.

4. Det skal undersøges, om der kan udarbejdes fælles retningslinjer for kontrol af endeligt anvendelsesformål og kontrol efter afsendelsen i lande, der er endelige bestemmelseslande for våbeneksport fra EU-medlemsstater.

5. Der skal udvikles god praksis vedrørende fortolkningen af kriterierne, som det sker med hensyn til kriterium 8.

6. Politikken om at fremme kodeksens principper og kriterier blandt tredjelande, navnlig dem der har tilsluttet sig adfærdskodeksen, skal fortsættes.

7. På anmodning herom skal der ydes praktisk og teknisk bistand til tiltrædende lande med henblik på at sikre harmonisering af politikker vedrørende kontrol med våbeneksport og fuld gennemførelse af adfærdskodeksens principper og kriterier.

8. Dialogen med Europa-Parlamentet skal udvikles yderligere.